ΓΡΑΠΤΗ ΕΡΩΤΗΣΗ E-0099/99

υποβολή: Honório Novo (GUE/NGL) προς την Επιτροπή

(27 Ιανουαρίου 1999)

Θέμα: Εξαγωγές νορβηγικού βακαλάου - Έκδοση πιστοποιητικού κυκλοφορίας εμπορεύματος EUR1

Οι εξαγωγές νορβηγικού βακαλάου προς την Ευρωπαϊκή Κοινότητα απολαμβάνουν μηδενικής δασμολογικής ποσόστωσης. Η προέλευση των εν λόγω προϊόντων διασφαλίζεται με την έκδοση πιστοποιητικών EUR1 που εγκρίνουν οι αρμόδιες αρχές, οι οποίες οφείλουν να ελέγχουν εκ των προτέρων την προέλευση των εμπορευμάτων, διαδικασία, που διαρκώς παραλείπεται. Το γεγονός αυτό επιτρέπει την είσοδο στο κοινοτικό έδαφος σημαντικών ποσοτήτων βακαλάου, άλλων ενδεχομένως περιοχών που εμφανίζονται ωστόσο ως νορβηγικής προέλευσης - των οποίων τα συνοδευτικά πιστοποιητικά EUR1 είναι ανεπαρκώς και ανακριβώς θεωρημένα.

Ο συνήθης έλεγχος που πραγματοποιείται είναι υποτυπώδης και εκ των υστέρων. Οι νορβηγικές αρχές τότε μόνον πληροφορούν την ΕΚ περί της πραγματικής προέλευσης του βακαλάου, και η ΕΚ, με τη σειρά της, χρεώνει τους κοινοτικούς εισαγωγείς με εισαγωγικούς δασμούς για το βακαλάο που εισάγεται με πιστοποιητικό EUR1 ο οποίος, στο μεταξύ, έχει ήδη διατεθεί στους καταναλωτές. Αυτές οι συνθήκες και αυτή η παράτυπη συμπεριφορά των νορβηγικών αρχών χρονολογείται από τη δεκαετία του 1980, ενώ η ΕΚ αρκείται στην είσπραξη των μη καταβληθέντων δασμών. Η κατάσταση αυτή αποτελεί συστηματική και αυθαίρετη τακτική ντάμπινγκ εκ μέρους των εξαγωγέων νορβηγικού βακαλάου, που πραγματοποιείται με την προφανή ανοχή των αρχών της εν λόγω χώρας και, σε τελική ανάλυση, χρηματοδοτείται από τους κοινοτικούς εισαγωγείς.

Εν όψει της ως άνω κατάστασης και με αφορμή την καταγγελία την οποία πρόσφατα υπέβαλαν οι πορτογάλοι εισαγωγείς στον Ευρωπαίο Διαμεσολαβητή, θα μπορούσε άραγε η Επιτροπή:

1. να επιβεβαιώσει ή να διαψεύσει ότι τα πιστοποιητικά EUR1 χορηγούνται συστηματικά από τη Νορβηγία για την εξαγωγή βακαλάου χωρίς ωστόσο να αναφέρεται με σαφήνεια η πραγματική προέλευση του εξαγόμενου προϊόντος;

2. να αναφέρει τι μέτρα σκοπεύει να λάβει προκειμένου να τερματισθεί αυτή η κατάσταση;

Απάντηση του κ. Monti εξ ονόματος της Επιτροπής

(25 Μαρτίου 1999)

Η Επιτροπή δεν γνωρίζει πρόσφατα περιστατικά όπως εκείνα που κατήγγειλε το Αξιότιμο Μέλος.

Σύμφωνα με τους κανόνες των Πρωτοκόλλου αριθ. 4(1) της συμφωνίας για τον Ευρωπαϊκό Οικονομικό Χώρο, όσον αφορά τον ορισμό της έννοιας "προϊόντα καταγωγής" και τις μεθόδους διοικητικής συνεργασίας, οι νορβηγικές αρχές είναι οι μόνες αρμόδιες για την έκδοση πιστοποιητικών κυκλοφορίας εμπορευμάτων EUR.1. Δύνανται να εκδώσουν πιστοποιητικό τέτοιου τύπου μόνο αφού βεβαιωθούν ότι η καταγωγή των προς εξαγωγή προϊόντων έχει δηλωθεί ορθά.

Στη συνέχεια εναπόκειται στις τελωνειακές αρχές των κρατών μελών να επαληθεύσουν το εμπόρευμα και το πιστοποιητικό που το συνοδεύει κατά την εισαγωγή. Σε περίπτωση αμφιβολιών ως προς την ισχύ του πιστοποιητικού, δύνανται ενδεχομένως να έλθουν σε επαφή με τις νορβηγικές αρχές στο πλαίσιο των διαδικασιών διοικητικής συνεργασίας.

Η Επιτροπή μπορεί επίσης να παρέμβει στις νορβηγικές αρχές. Στο πλαίσιο αυτό, εφιστά την προσοχή του Αξιότιμου Μέλους στο γεγονός ότι τον Μάρτιο του 1993 διοργάνωσε αποστολή στη Νορβηγία σχετικά με τις εισαγωγές ρωσικών αλιευτικών προϊόντων στη χώρα αυτή. Συνεπεία της εν λόγω αποστολής, οι νορβηγικές αρχές ξεκίνησαν από την πλευρά τους τη διεξαγωγή ερευνών. Τα αποτελέσματα κοινοποιήθηκαν στην Επιτροπή, και κινήθηκαν διαδικασίες είσπραξης των δασμών στα κράτη μέλη συμπεριλαμβανομένης της Πορτογαλίας.

Μέχρι σήμερα, η Επιτροπή δεν διαθέτει ουσιαστικά στοιχεία που να καταδεικνύουν την κακή λειτουργία του συστήματος. Καλεί το Αξιότιμο Μέλος να της κοινοποιήσει κάθε ακριβές στοιχείο που γνωρίζει. Βάσει των στοιχείων αυτών, δεσμεύεται να διενεργήσει τις απαραίτητες έρευνες τόσο στις νορβηγικές όσο και στις κοινοτικές αρχές προκειμένου να εξετάσει σε πιο στάδιο βρίσκεται η κατάσταση και να λάβει, κατά περίπτωση, τα αναγκαία μέτρα.

Η Επιτροπή θα ανακοινώσει, εν ευθέτω χρόνο, στο Αξιότιμο Μέλος, τον πίνακα των πραγματοποιηθέντων διαβημάτων και των δράσεων που έχουν ενδεχομένως αναληφθεί.

(1) ΕΕ L 1 της 3.1.1994.